b'\n_START_ARTICLE_\nRim-Sin I.\n_START_PARAGRAPH_\nRim-Sin I. je bil elamski vladar mezopotamske mestne dr\xc5\xbeave Larse, Sumerije in Akada, ki je vladal od 1822 do 1763 pr. n. \xc5\xa1t. (srednja kronologija)._NEWLINE_Bil je brat in naslednik lar\xc5\xa1kega kralja Varad-Sina, brat ur\xc5\xa1ke visoke sve\xc4\x8denice En-ane-du in sodobnik Hamurabija Babilonskega in Irdaneneja Uru\xc5\xa1kega.\n_START_SECTION_\nVladanje\n_START_PARAGRAPH_\nRim-Sinovo vladanje v Larsi se je za\xc4\x8delo okoli leta 1822 pr. n. \xc5\xa1t. (srednja kronologija). Po prihodu na prestol je za\xc4\x8del \xc5\xa1iriti Larso in jo do leta 1808 pr. n. \xc5\xa1t. tako pove\xc4\x8dal, da je za\xc4\x8dela zbujati skrb drugih sumerskih mest. Koalicija Isina, Uruka in Babilona je napadla Rim-Sina I. in bila pora\xc5\xbeena. Rim-Sin I. je leta 1807 pr. n. \xc5\xa1t. okupiral Pi-Naratim (soto\xc4\x8dje Tigrisa in Evfrata), leta 1804 pr. n. \xc5\xa1t. Bit-Susin in Uzarbaro in leta 1802 pr. n. \xc5\xa1t. Kisaro in poru\xc5\xa1il Der. Leta 1801 pr. n. \xc5\xa1t. je oplenil Uruk. Njegovim prebivalcem je prizanesel. Leta 1797 pr. n. \xc5\xa1t. je napadel ozemlje Isina in leta 1792 pr. n. \xc5\xa1t. zasedel njegovo prestolnico. Prebivalcem je tudi tokrat prizanesel. V naslednjih trideset letih njegove vladavine ni omenjen noben pomemben dogodek, razen tega, da se vsa leta \xc5\xa1tejejo od osvojitve Isina._NEWLINE_Leta 1787 pr. n. \xc5\xa1t. je Isin napadel in osvojil babilonski kralj Hamurabi in se nato obrnil proti Rim-Sinu I., ki je v preteklih nekaj letih proti Hamurabiju vodil nevtralno politiko. Larsa je po \xc5\xa1estih mesecih padla. Rim-Sina so ujeli in odpeljali v Babilonijo, kjer je umrl.'